
Бүген Татарстан Республикасы Президенты Рөстәм Миңнеханов эшкуалар бергәлеге вәкилләре белән чираттагы очрашу уздырды.

Очрашу Биектау районында узды (Киндерле, «Айсберг» сәүдә компаниясенең җитештерү-склад комплексы).

Күчмә чараның модераторы - Татарстанда эшкуарлар хокукларын яклау буенча вәкаләтле вәкил Фәрит Габделганиев.

Рөстәм Миңнеханов билгеләп үткәнчә, эшкуарлар белән мондый очрашулар, чыннан да, бик файдалы һәм мәгълүматлы, чөнки бизнес үсешенә комачаулый торган күп кенә проблемаларны ачыкларга мөмкинлек бирә.

Рөстәм Миңнеханов сүзләренчә, төбәктә яхшы микроклиматны саклау мөһим, чөнки кече һәм урта бизнес вәкилләре яңа эш урыннары булдыралар, үз-үзләрен тәэмин итеп торалар һәм үз бизнесларын эшләтергә тырышалар. Без һәрвакыт сезгә ярдәм итәчәкбез, диде Рөстәм Миңнеханов, эшкуарларга мөрәҗәгать итеп.

Очрашу барышында Рөстәм Миңнехановка хезмәткәрләрне мобилизацияләү чыгымнарын алып баручы предприятиеләргә ярдәм итү, парклар һәм скверлар территориясендә эшкуарлар эше, стационар булмаган сәүдә объектлары өчен каты коммуналь калдыклар җыю нормативлары, зәркән тармагы өчен махсус салым режимнарын саклау турында сораулар бирделәр.

Аерым алганда, бизнес вәкилләре Татарстанда җәмәгать киңлекләрен хезмәт күрсәтүләр белән тулысынча тәэмин итәргә кирәк, дип фаразлады. Әмма стационар булмаган сәүдә объектларын (СБСО) урнаштыру схемасына парклар һәм скверлар кертелмәгән. Бу җәмәгать урыннары территориясендә СБСО урнаштырып булмый. Бу республиканың күпчелек районнарына кагыла. Тагын бер проблема - стационар булмаган сәүдә объектлары сәүдәне генә үз эченә ала, ә хезмәт күрсәтүләр һәм арендалау кертелмәгән (роликлар, самокатларны арендалау мөмкин түгел һ.б.).

Бүген парклар һәм скверлар - татарстанлыларның яраткан ял урыннары, җәмәгать киңлекләренең уникаль инфраструктурасы булдырылган, аларга көн саен балалары белән дистәләгән мең кеше йөри, дип билгеләп үтте Рөстәм Миңнеханов. Муниципаль берәмлекләр паркларында хезмәт күрсәтү турындагы мәсьәләне ул "ТР шәһәрләрен үстерү институты" фонды директоры Наилә Зинатуллинага җиткерде. Ул, үз чиратында, 381 нче номерлы Федераль законга үзгәрешләр кертергә кирәклеген билгеләп үтте.

Зәркән тармагы өчен махсус салым режимнары турында Федераль салым хезмәтенең ТР буенча идарәсе башлыгы Марат Сафиуллин аңлатмалар бирде.

Йомгаклар буенча Рөстәм Миңнеханов министрлыкларга һәм ведомстволарга әлеге мәсьәләләрне җентекләп карап чыгарга кушты.

Түбәндәге мәсьәлә буенча да йөкләмәләр бирелде: дәүләт мөлкәтен эшкуарлар тарафыннан файдалануның нәтиҗәлелеге турында.

Очрашу барышында хезмәткәрләрне мобилизацияләү чыгымнарын күтәрүче предприятиеләргә ярдәм итү темасы күтәрелде. Татарстан Президенты барлык физик һәм юридик затларга, эшкуарларга, эре компанияләр җитәкчеләренә рәхмәт белдерде. «Без республика бюджеты хисабына күп эш башкарабыз, әмма компанияләр, эшкуарлар ярдәменнән башка бу мәсьәләләрне хәл итеп булмый», – диде Рөстәм Миңнеханов. Сорауны ул РФ Дәүләт Думасы депутаты Айрат Фәрраховка юллады. Ул исә законның ноябрь азагында ук кабул ителүен хәбәр итте. Моннан тыш, аның кире көче бар – 2022 елның 1 гыйнварыннан эшли.

Федераль салым хезмәтенең Татарстан Республикасы буенча идарәсе җитәкчесе Марат Сафиуллин шулай ук түбәндәгеләрне шәрехләде: «1 гыйнвардан барлык кире кайтарылмый торган түләүләргә, милекне тапшыруга НДС салынмый. Ә моңа бәйле барлык чыгымнар предприятиенең оештыру чыгымнары буларак карала һәм табышка салымны киметә».

Татарстан Президенты эшкуарларга кабул ителгән преференцияләр турында мәгълүмат бирүне оештырырга кушты. «Әлеге карарларны эшкуарларга җиткерергә кирәк. Законның ничек эшләвен карау. Законның үтәлеше уңайлы һәм нәтиҗәле булуы мөһим", - диде Рөстәм Миңнеханов. Аның сүзләренә караганда, аларга мәгълүмат җиткерү аларны хәйрия процессына күбрәк эшкуарларны җәлеп итәргә мөмкинлек бирәчәк. «Бу бик мәрхәмәтле гамәл, һәм без аңа ярдәм итәргә тиеш», - дип белдерде Рөстәм Миңнеханов.

Соңгысына иҗади тармакларга ярдәм итү турында сорау бирелде. Чарада катнашучыларга Propellers анимация студиясенең анимацион фильмынна өзек күрсәттеләр. ТР мәдәният министры Ирада Әюпова комментарийлар бирде.

*Белешмә өчен:*

*Федераль салым хезмәте мәгълүматлары буенча, 2022 елның ноябренә Татарстанда 163 меңнән артык кече һәм урта эшкуарлык субъекты эшчәнлек алып бара. Хәзерге вакытта кече һәм урта эшкуарлык өлкәсендә эшләүчеләр, шул исәптән шәхси эшкуарлар һәм үзмәшгульләр саны – 828,5 мең кеше, Татарстандагы эш урыннарының 41%тан артыгы кече һәм урта бизнес өлешенә туры килә.*

*Бизнесны үстерү мәсьәләләрендәге көчләр инвестицион активлыкны арттыруга һәм кече һәм урта эшкуарлыкка ярдәм итүгә юнәлдерелгән. Кече һәм урта бизнеста яңа производстволар булдыруның эффектив механизмы - сәнәгать парклары. Быелның 9 ае нәтиҗәләре буенча аларда мең ярымнан артык резидент-компания эшли.*
Рөстәм Миңнеханов эшкуарлар белән очрашуда: Без һәрвакыт сезгә ярдәм итәчәкбез